《咏史八首 其五》
明代·胡应麟

虞卿本说客，著书自穷愁。马迁下蚕室，史笔垂千秋。

楚泽放灵均，漆圆饿庄周。伊人一何否，举足罹愆尤。

文章实大业，宁与富贵谋。峨峨金张第，七叶开王侯。

一朝随物化，荣耀同蜉蝣。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。